Roodepoort-kaping: Vrou, kinders se toestand steeds ernstig | Maroela Media
Roodepoort-kaping: Vrou, kinders se toestand steeds ernstig
Eugene, Marilize en hul kinders Abigail, Damian en Martinique. Foto: Verskaf
Marilize Bright (34) en twee van haar kinders sterk steeds in afsonderlike hospitale in Johannesburg aan nadat hulle ernstige beserings in 'n gru-botsing opgedoen het toe hulle gekaap en ontvoer is.
Alan Bright, Marilize se swaer, het aan Maroela Media gesê Marilize het Vrydagmiddag kort voor 15:00 vir Damian (7) en Abigail (9) by Laerskool Horison in Roodepoort gaan oplaai in haar blou Hyundai i20.
"Sy het toe gery om vir Martinique (1) by haar kleuterskool daar naby op te laai. Marilize het Martinique op die passasiersitplek voor in die motor vasgemaak terwyl Damian en Abigail agter gesit het. Marilize het om die motor gestap om in te klim toe die drie kapers haar gegryp, in die kattebak gedruk en weggejaag het. Die kapers het bo-op Damian en Abigail gesit in 'n poging om nie aandag te trek nie."
Volgens Bright het mense by die kleuterskool gesien wat gebeur en hulp ontbied. 'n Veiligheidswag van Apcan Risk Management het die kapers agternagesit. "Die kaper wat bestuur het, het op 'n skerp draai beheer oor die motor verloor en is oor 'n randsteen voordat die motor teen 'n bakkie wat 'n woonwa aan't sleep was, gebots het."
Maroela Media het vroeër berig die botsing het naby die oorgang van Louis Botha- en Barry Hertzog-rylaan plaasgevind, sowat 5 km van waar die gesin gekaap is. Die kapers is deur lede van Apcan en omstanders vasgetrek.
Volgens Russel Meiring, woordvoerder van ER24, is Marilize en Damian met helikopters na nabygeleë hospitale geneem vir dringende mediese behandeling. Die drie kapers is ook in die botsing beseer en na die Leratong-hospitaal vervoer waar hulle onder polisiebewaking is.
Volgens Bright het Marilize swelling op die brein, sewe gebreekte ribbes en 'n kopbesering opgedoen. "Sy was gister wakker, maar is weer onder verdowing geplaas." Marilize is in die hoësorgeenheid van die Milpark-hospitaal.
Abigail word intussen in die hoësorgeenheid van die Garden City-hospitaal daar naby vir 'n gebreekte arm en gekraakte bekken behandel. Damian is in die hoësorgeenheid van die Clinton-hospitaal in Alberton. Hy het 'n kopbesering opgedoen en het 'n gat in sy long. Martinique is saam met haar ma in die Milpark-hospitaal opgeneem. Sy is teen Vrydagaand reeds ontslaan en is nou by haar pa, Eugene (43).
Volgens Bright was sy broer, Eugene, Vrydag in Frankfort toe die kaping plaasgevind het. "Iemand by die kleuterskool het my gebel en van die kaping ingelig. Ek het Eugene dadelik in die hande probeer kry. Hy was op die pad en die opvangs was sleg. Ek het hom uiteindelik opgespoor toe hy al in Randburg was en hy is onmiddellik hospitaal toe."
Bright het gesê dit gaan in die omstandighede goed met sy broer en dat hulle vanoggend weer die rondes doen om by sy vrou en kinders in die verskillende hospitale uit te kom. "Hy was baie geskok toe hy Damian gesien het. Abigail is stabiel, maar Marilize het baie seergekry."
Dank God hulle het oorleef. Sterkte met hul heel word. Vir kapers: KRY VIR JOU. GOD IS AAN DIE KANT VAN DIE REGVERDIGE.
Die kapers hoort nie in die hospitaal nie, hulle is nie werd om gesond te word nie! Hulle behoort direk in die tronk gegooi te word want waar hulle nou is, gaan hulle in elk geval weer ontsnap!
Die 3 kapers verdien nie hospitaal behandeling nie!Hullle beserings moes behandel gewees het en dan moes hulle selle toe gevat gewees het.' n Dokter kon hulle daar een maal per dag besoek het.Jammer maar dis hoe ek oor sulke dierasies voel!
Vir die erg beseerde en getraumatiseerde gesinslede wens ek alle sterkte voorspoed en spoedige herstel toe.Mag ons Vader julle almal styf in Sy genesende hande toevou.